效陶潛體詩十六首 十六
作者：白居易
朝代：唐

paragraphs: 濟水澄而潔，河水渾而黃。
交流列四瀆，清濁不相傷。
太公戰牧野，伯夷餓首陽。
同時號賢聖，進退不相妨。
謂天不愛民，胡爲生稻粱。
謂天果愛民，胡爲生豺狼。
謂神福善人，孔聖竟栖遑。
謂神禍淫人，暴秦終霸王。
顏回與黃憲，何辜早夭亡。
蝮蛇與鴆鳥，何得壽延長。
物理不可測，神道亦難量。
舉頭仰問天，天色但蒼蒼。
唯當多種黍，日醉手中觴。